Document ID: 32010R0118
Publication Date: 2010-02-09

Title and Content:
KOMISIJAS REGULA (ES) Nr. 118/2010
(2010. gada 9. februāris),
ar kuru groza Komisijas Regulu (EK) Nr. 900/2008, ar ko nosaka analīzes metodes un citus tehniskus noteikumus, kuri jāievēro, piemērojot importa režīmu dažām lauksaimniecības produktu pārstrādē iegūtām precēm
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un par kopējo muitas tarifu (1) un jo īpaši tās 9. pantu,
tā kā:
(1)
Komisijas Regulā (EK) Nr. 900/2008 (2) noteiktas formulas, procedūras un metodes, kas jāizmanto cietes/glikozes sastāva noteikšanai, lai piemērotu II un III pielikumu Komisijas 1996. gada 25. jūlija Regulai (EK) Nr.1460/96, kas nosaka sīkāk izstrādātus noteikumus atvieglota tirdzniecības režīma īstenošanai, ko piemēro dažām precēm, kuras iegūst lauksaimniecības produktu pārstrādē, kā paredzēts Padomes Regulas (EK) 3448/93 (3) 7. pantā.
(2)
Ekspertu grupa izskatīja Regulu (EK) Nr. 900/2008, lai novērtētu, vai minētajā regulā ņemta vērā tajā noteikto metožu zinātniskā un tehnoloģiskā attīstība. Šajā pārbaudē veiktie pētījumi un testi liecina, ka cietes/glikozes satura noteikšana, hidrolizējot ar nātrija hidroksīdu (pirms fermentatīvas noārdīšanas reakcijas, lai iegūtu glikozi), un kopējā glikozes satura noteikšana, izmantojot fermentatīvo metodi ar spektrofometriju, kā pašreiz noteikts lielākajai daļai preču, vairs neatbilst pašreizējām tehnikas prasībām un tādēļ ir jāatjaunina.
(3)
Tādēļ ir lietderīgi paredzēt, ka cietes/glikozes noārdīšana ir jāveic fermentatīvi ar amilāzi un amiloglikozidāzi, un kopējais glikozes daudzums ir jānosaka, izmantojot augstas izšķirtspējas šķidruma hromatogrāfiju (HPLC), kā arī precizēt, kādā veidā fermentatīvā metode ir jāveic.
(4)
Tāpēc Regula (EK) Nr. 900/2008 ir attiecīgi jāgroza.
(5)
Šajā regulā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 900/2008 I pielikumu aizstāj ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 9. februārī

Classification:
Level 1 Categories: 100158
100147
100157
100151
Level 2 Categories: 100258
100257
100192
100261
100256
100193
100224
Level 3 Categories: 614
4314
656
3632
3156
2736
3946
All Categories: 1170
1654
3156
3191
5300
666
867